Lectio Divina

*fuq it-tieni qari tal-Ħdud*

IV Ħadd tal-Għid

Sena A

1Pt 2:20b-25

Għeżież,

Din is-silta tagħmel parti mit-tieni taqsima tal-Ittra li titkellem dwar l-għixien tal-ħajja Nisranija fid-dinja bl-istrutturi u l-ġrajjiet tagħha. It-tieni kapitlu jiftaħ b’parti duttrinali u teoloġika fejn l-Appostlu jfisser l-għaqda tan-Nisrani ma’ Kristu (vv.1-3), il-binja tal-komunità Nisranija (vv. 4-8) u l-fatt li din il-komunità hija l-Poplu l-ġdid ta’ Alla: «ġens maħtur, saċerdozju rjali, nazzjon qaddis, poplu li Alla kiseb għalih» (vv.9-10). Hu f’dan l-isfond li tibda l-parti parenetika («ħuti għeżież, *nitlobkom* [*neżortakom*] v.11), sabiex dawk imgħammda fi Kristu jgħixu l-fidi tagħhom fil-ħajja ta’ kuljum billi jkunu ta’ eżempju «qalb il-pagani» (v.12). L-istil ta’ ħajja tad-dixxiplu ta’ Kristu jrid ikun dak ta’ *iben ubbidjenti* (cfr 1:14), ikkaratterizzat minn dik is-*sottomissjoni tal-bniedem ħieles* li f’kull sitwazzjoni jagħraf *joqgħod* għall-imħabba ta’ Kristu. Din is-silta tagħmel parti mill-eżortazzjoni sabiex l-Insara jgħixu l-ubbidjenza b’mod konkret fir-relazzjonijiet li għandhom bħala persuni li jgħixu f’soċjetà. Dan kemm fuq livell ġenerali tar-relazzjoni bejn in-Nisrani u l-Istat (vv.13-15) kif ukoll fuq livell “domestiku” kemm tan-Nisrani-ilsir mas-sid tiegħu (din is-silta tagħna) kif ukoll tan-Nisrani fil-ħajja taż-żwieġ (3:1-9). Is-sottomissjoni mhijiex frott rassenjazzjoni għaċ-ċirkustanzi konkreti tal-ħajja imma għażla ħielsa ta’ kif in-Nisrani jgħix ir-realtà li jkun jinsab fiha u jagħraf dejjem jagħmel minnha okkażjoni biex iwettaq għemil tajjeb, ta’ qadi u ta’ akkoljenza tal-“ieħor”: «Għixu bħala nies ħielsa, mhux li tinqdew bil-ħelsien tagħkom biex bħallikieku tgħattu l-ħażen, imma bħala qaddejja ta’ Alla. Agħtu ġieħ lil kulħadd. Ħobbu lill-aħwa, qimu lil Alla, weġġħu lis-sultan» (2:17).

jekk tagħmlu t-tajjeb u ssofru t-tbatija bis-sabar, din tkun grazzja quddiem Alla.

F’din il-parti tal-Ittra, l-awtur jindirizza lill-«qaddejja [tad-dar]» (gr. [οἰκέται](http://www.laparola.net/greco/index.php?TrovaVers=1&TrovaVers_Esp=%CE%BF%E1%BC%B0%CE%BA%E1%BD%B3%CF%84%CE%B1%CE%B9/%CE%BF%E1%BC%B0%CE%BA%E1%BD%B3%CF%84%CE%B7%CF%82), tr. *oiketai*), jiġifieri, ilsira li huma msejħa biex joqogħdu sottomessi għas-sidien tagħhom, kemm għal dawk li jkunu «twajbin u dħulin» kif ukoll għal dawk li huma «ħorox» (jew aħjar «perversi»). Filwaqt li fit-TĠ insibu sejħat lis-sidien Insara sabiex jittrattaw tajjeb l-ilsira tagħhom (cfr *Efes* 6:9; *Kol* 4:1; *Fm* 16), huwa fatt li l-ilsira Nsara kellhom jgħixu ma’ sidien pagani li mhux dejjem kienu juru mħabba jew rispett partikulari lejhom, anke għax l-ilsira kienu meqjusa bħala propjetà aktar milli bħala persuni. F’din is-sitwazzjoni iebsa, fejn in-Nisrani jista’ jagħmel esperjenza ta’ tbatija nġusta, hu m’għandux iħares lejn ir-realtà tiegħu bħala sempliċi sfortuna imma jqisha bħala okkażjoni biex jisma’ l-kelmiet tal-Imgħallem: «Henjin intom, meta jgħajjrukom u jippersegwitawkom u jaqilgħu kull xorta ta’ ħażen u gideb kontra tagħkom minħabba fija» (*Mt* 5:11). “M’iniex nirriferi biss għas-sitwazzjonijiet vjolenti tal-martirju, imma għall-umiljazzjonijiet ta’ kuljum ta’ dawk li jistabru biex jistgħu jsalvaw lill-familja tagħhom, jew jevitaw li jitkellmu tajjeb fuqhom infushom u jippreferu jfaħħru lill-oħrajn flok jiftaħru b’rixhom, jagħżlu karigi inqas brillanti, u xi drabi jagħżlu saħansitra li jġarrbu xi ħaġa inġusta biex joffruha lill-Mulej” (*Gaudete et exsultate* 119). B’dan il-mod it-tbatija ssir «grazzja quddiem Alla» (cfr *Lq* 21:19). Min hu msejjaħ biex ikunu ministru tal-Evanġelju għandu jkollu din il-viżjoni quddiem id-diffikultajiet marbuta mal-appostolat tiegħu: «F’kollox inqisu ruħna bħala ministri ta’ Alla, bis-sabar kollu fit-tiġrib, fit-tbatija, fid-djieqa, fis-swat, fil-ħabsijiet, fit-tixwix, fit-taħbit, fis-sahriet bla rqad, fis-sawm [...] fil-ġieħ u fil-għajb, kemm jekk jgħidu l-ħażin u kemm jekk jgħidu t-tajjeb fuqna; iżommuna bħala nies qarrieqa, lilna li ngħidu s-sewwa...» (*2Kor* 6:4-5.8).

Għal dan kontu msejħa, għax Kristu wkoll bata għalikom u ħallielkom eżempju, biex timxu fuq il-passi tiegħu:

Is-sejħa għas-sottomissjoni tiġi sostnuta permezz ta’ innu Kristoloġiku qasir fejn il-Kristu sofferenti (*Christus patiens*) jitqiegħed bħala l-*exemplum* għall-ilsir Nisrani. Il-vokazzjoni Nisranija hija sejħa biex il-bniedem jissieħeb ma’ Kristu fit-triq tas-salib li jifdi, fejn l-esperjenza tat-tbatija għandha valur salvifiku. Il-«qaddej mhuwiex aktar minn sidu» kemm fl-esperjenzi sbieħ meta l-Kelma tiġi milqugħa kif ukoll meta ssib ir-rifjut (cfr *Ġw* 15:20). Minkejja li l-kawża tat-tbatija taf ma tkunx ġejja minħabba l-fatt li wieħed huwa Nisrani imma tkun sitwazzjoni ta’ nġustizzja umana, kemm-il darba in-Nisrani jagħraf bħala bniedem interjorment ħieles jagħżel li joffri din il-qagħda tiegħu għall-imħabba ta’ Alla, allura jkun qiegħed jissieħeb ma’ Kristu fis-salvazzjoni tal-bnedmin: «għaliex lilkom ngħatat il-grazzja li sservu lil Kristu, mhux biss temmnu fih, imma saħansitra tbatu għalih» (*Fil* 1:29; cfr *Kol* 1:24).

hu li ma kien għamel ebda dnub, u ebda qerq ma nstab f’fommu, meta għajruh ma weġibx bit-tagħjir; meta bata ma heddidx imma ħalla f’idejn l-Imħallef ġust.

L-Innu jagħmel riferiment ċar għal *Is* 53:9, waħda mill-għanjiet tal-Qaddej Sofferenti: it-tbatija ta’ Kristu hija parti minn pjan divin sabiex isseħħ is-salvazzjoni. Dan talab atteġġjament ta’ fiduċja sħiħa ta’ Kristu f’idejn il-Missier, f’eżerċizzju ta’ libertà sħiħa li hija wkoll ubbidjenza filjali assoluta: «Għalhekk iħobbni l-Missier, għax jien nagħti ħajti, biex nerġa’ neħodha. Ħadd ma jeħodhieli, iżda jien nagħtiha minn rajja. Għandi setgħa li nagħtiha, u għandi s-setgħa li nerġa’ neħodha; din hi l-ordni li ħadt mingħand Missieri.» (*Ġw* 10:17). Quddiem id-diversi insulti u maltrattamenti, l-aktar fil-mumenti tal-passjoni, Ġesù ma jagħmel l-ebda reżistenza u jopponi kull iniżjattiva li tipprova twieġeb għall-vjolenza b’metodi li jmorru kontra l-pjan divin: «Erġa’ daħħal sejfek f’postu għax kull min jaqbad is-sejf, bis-sejf jinqered. Taħseb int li ma nistax nitlob lil Missieri u jibgħatli issa stess aktar minn tnax-il leġjun ta’ anġli? Iżda mbagħad kif isseħħ l-Iskrittura li tgħid li hekk għandu jsir?» (*Mt* 26:52-54). F’li jieħu lill-Imgħallem tiegħu bħala mudell, id-dixxiplu jeżerċita libertà nterjuri kbira u sens ta’ affidament f’idejn il-Missier li teħilsu minn atteġġjamenti ta’ korla jew disperazzjoni li jjassru lil qalbu: «Troddu lil ħadd deni b’deni. Ħa jkun ħsiebkom filli tagħmlu t-tajjeb quddiem il-bnedmin kollha [...] Tivvendikawx ruħkom b’idejkom, għeżież tiegħi, imma ħallu l-korla ta’ Alla tagħmel hi, għax hemm miktub: “Għalija l-vendetta, jiena nħallas, jgħid il-Mulej.” Jekk l-għadu tiegħek bil-ġuħ, itimgħu; jekk hu bil-għatx, isqih. Jekk tagħmel hekk tkun qiegħed tiġma’ ġamar jaqbad fuq rasu. Tħallix il-ħażen jirbħek, iżda irbaħ il-ħażen bit-tajjeb» (*Rum* 12:17.19-21; cfr *Gaudete et exsultate* 112-121).

Hu tgħabba bi dnubietna fuq is-salib, biex aħna mmutu għad-dnubiet u ngħixu għall-ġustizzja. Bil-ġrieħi tiegħu intom fieqtu.

Il-lingwaġġ użat jalludi għar-riti sagrifikali tal-Poplu l-Magħżul fejn Kristu huwa dak li jerfa’ fuqu, *fuq ġismu*, id-dnubiet tal-bnedmin u jagħti ħajtu fuq «l-għuda» (gr. [ξύλον](http://www.laparola.net/greco/index.php?TrovaVers=1&TrovaVers_Esp=%CE%BE%E1%BD%BB%CE%BB%CE%BF%CE%BD/%CE%BE%E1%BD%BB%CE%BB%CE%BF%CE%BD), tr. xýlon), is-salib, li sar l-altar tal-offerta (cfr *Lev* 16:21-22): hu «l-qassis, l-altar u l-ħaruf» (*Prefazju tal-Għid V*). Il-mewt bit-tislib mal-għuda kien mistmerr u meqjus mil-Lhud bħala sinjal tal-abbandun minn Alla. Kienet il-piena li r-Rumani kienu jagħtu fost l-oħrajn lill-ilsiera. Permezz tal-mewt u l-qawmien ta’ Kristu, is-salib, sinjal ta’ saħta, isir sinjal ta’ barka: «Kristu fdiena mis-saħta tal-Liġi billi sar hu nnifsu saħta għalina, għax hemm miktub: ‘Misħut min ikun imdendel mal-għuda’, biex fi Kristu Ġesù l-barka ta’ Abraham tilħaq il-ġnus kollha, u biex permezz tal-fidi aħna nilqgħu l-wegħda tal-Ispirtu” (*Gal* 3:13-14; cfr *Dt* 21:23). L-«għuda» infamanti ssir parti mill-*kerygma*: «Alla ta’ missirijietna qajjem lil Ġesù li intom qtiltuh billi dendiltuh ma’ għuda» (*Atti* 5:30; cfr *Atti* 10:39; 13:29). Ir-riferiment għall-*ġerħa* ta’ Kristu (fl-oriġinal Grieg is-sostantiv hu fis-singular: gr. μώλωψ; tr. *mṓlōps*), għall-feriti kkawżati frott is-swat – li kienet esperjenza komuni għall-ilsira ta’ sidien ħorox – turi s-solidarjetà sħiħa tiegħu ma’ kull bniedem, u fil-kuntest tas-silta, ma’ kull ilsir (cfr *Gaudium et spes* 22). Kull realtà u sitwazzjoni umana tista’ tirċievi l-fejqan tal-fidwa.

Intom kontu bħal nagħaġ mitlufa, imma issa rġajtu lura għand ir-Ragħaj u l-Għassies ta’ ruħkom.

Il-konverżjoni hija l-mixja minn stat ta’ konfużjoni u telfien għal wieħed fi ħdan ir-Ragħaj is-Sabiħ li jaf lil kull nagħġa b’isimha u li huwa l-«bieb tan-nagħaġ» li min jgħaddi minnu jirċievi s-salvazzjoni (cfr *Ġw* 10:1-14; *Is* 53:6; *Ġer* 31:10). Ġesù huwa wkoll l-*episkopos* (gr. ἐπίσκοπος) attent għall-ħtiġijiet u s-sitwazzjonijiet ta’ dawk kollha li huma tiegħu (cfr *S* 23; *Is* 40:11; *Mt* 9:36) – din hija t-tama li tagħti ħajja u kuraġġ lill-bniedem: “Issa hi kellha t-“tama” – mhux aktar it-tama biss li ssib sidien anqas ħorox, imma t-tama l-kbira: jiena maħbuba għal dejjem u jiġri x’jiġri, din l-imħabba qiegħda tistennieni. U għalhekk ħajti hija tajba. Permezz tal-għarfien ta’ din it-tama hija kienet “mifdija”, ma ħassithiex aktar ilsira, iżda bint ħielsa ta’ Alla” (cfr il-ħajja ta’ Santa Ġużeppina Bakhita; *Spe salvi* 3).

Għar-riflessjoni

It is relatively easy to discover the nature and origin of Christian obedience: it is sufficient to understand which concept of obedience is used in Scripture to define Jesus as ‘the obedient’. It is thus immediately obvious that the true basis of Christian obedience is not *an idea of obedience*, but an act of obedience; it is not *a principle* (‘the inferior must be subject to the superior’) but an event; it is not founded upon a *‘constitutional natural order’*, but in itself constitutes a new order; it is not founded *in reason (recta ratio)*, but in the kerygma. It is based on the fact that «Christ became obedient even unto death» (*Ph* 2:8), that Christ «learnt to obey through suffering and having been made perfect he became for all who obey him the source of eternal salvation» (cf. *Heb* 5:8-9). [...] In the New Testament, the obedience of Christ is not only the most sublime *example* of obedience, but it is its very *foundation*. It is the ‘constitution’ of the Kingdom of God!

Raniero Cantalamessa, *Obedience*. *The authority of the Word*, Slough 1989, 16-17.